જીવનમાં પ્રગટેલા ખાલિપા અને શૂન્યાવકાશે સર્જેલી અકળામણ હળવી કરવા સગાં-સંબંધીઓ અને સ્નેહી મિત્રો સહિત યોગ કે વિપશ્યના કે મંદિર/હવેલી જવાના સુચનો મળતા રહ્યા.કોઈએ માળા ફેરવવાની સલાહ પણ આપી. પરંતુ મારી વૈચારિક ભૂમિકાએ, જ્યારે મન કયાંય ટહેલતું હોય ત્યારે, આવા બાહ્યાચારી દંભીજીવન પસંદ કરવાનો ઈન્કાર કર્યો. અને આ કઠિન સમય પસાર કરવા-મનને ભટક્તું અટકાવવા સ્વંયપાકી બનવાનો નિશ્ચય કર્યો. અગાઉ ટીફીન-દીકરીના ઘરે જમવાના પ્રયોગો કરી ચૂકયો હોઈ મારે જે જમવાની ઈચ્છા થઈ હોય તે જ જમવા મળે તે સવ્યંપાકી થતા શક્ય બન્યું. નવી નવી વાનગી બનાવવી જમવી-જમાડવી મારે માટે જાણે પડકાર રૂપ બની રહી અને તેમાં મહદ અંશે સફળ રહ્યો.